ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

ЕС и Исландия са страни, подписали Споразумението за Европейското икономическо пространство (ЕИП), което предвижда свободно движение на стоки, с изключение на селскостопанските продукти и продуктите от риболов. Член 19 от Споразумението за ЕИП съдържа разпоредби относно търговията със селскостопански продукти. Сключеното през 2007 г. двустранно Споразумение между ЕС и Исландия относно търговските преференции, договорено на основание член 19 от Споразумението за ЕИП, включва наред с другото поетия от страните ангажимент да насърчават търговията с продукти с географски означения (ГО).

Преговорите между ЕС и Исландия във връзка с ГО се проведоха от 4 юли 2012 г. до 17 септември 2015 г. Те бяха проведени заедно с водените между ЕС и Исландия преговори относно по-нататъшното либерализиране на търговията със селскостопански и преработени селскостопански продукти. Съгласно договореното споразумение за ГО, в Исландия ще бъде предоставена закрила на 1150 ГО на храни от ЕС. Исландия все още не е регистрирала никакви защитени наименования на ГО. Споразумението обаче предвижда механизъм за актуализиране на списъка с ГО и за включване на по-късен етап на нови наименования на ГО чрез процедура на съвместен комитет.

Споразумението за ГО ще влезе в сила на първия ден от месеца, следващ датата, на която страните са се нотифицирали взаимно за приключването на съответните си вътрешни процедури за приемане. Ако тази дата е преди датата на влизане в сила на Споразумението под формата на размяна на писма между ЕС и Исландия относно допълнителни търговски преференции за селскостопански продукти, постигнато на основание член 19 от Споразумението за ЕИП, съставено в Брюксел на … (ден) … (месец) … (година), споразумението за ГО ще влезе в сила едва на датата, на която влезе в сила гореспоменатото споразумение.

• Съгласуваност със съществуващите разпоредби в тази област на политиката

В Споразумението за ЕИП вече се предвиждат взаимно признаване и закрила на географските означения на вина, ароматизирани лозаро-винарски продукти и спиртни напитки. Поради това в приложното поле на настоящото споразумение влизат само селскостопанските продукти и храните, различни от вина, ароматизирани лозаро-винарски продукти и спиртни напитки.

• Съгласуваност с други политики на ЕС

Сключването на споразумението за ГО с Исландия се вписва в общата стратегия на ЕС за насърчаване на производството и консумацията на продукти с ГО с произход от ЕС. Съгласно това споразумение 1150 ГО на храни от ЕС ще получат високо равнище на пряка закрила в Исландия. На ГО ще бъде предоставена закрила срещу:

* всяко пряко или косвено използване за търговски цели;
* всякаква злоупотреба, имитация или пресъздаване на продукта;
* всяко друго фалшиво или подвеждащо означение по отношение на потеклото, произхода, естеството или съществените качества на продукта;
* всяка друга практика, която би могла да въведе в заблуждение потребителя относно истинския произход на продукта.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

През юни 2007 г. Съветът даде мандат на Комисията да започне преговори с Исландия относно закрилата на продуктите с географски означения.

3. ОТРАЖЕНИЕ ВЪРХУ БЮДЖЕТА

Споразумението няма да има пряко отражение върху бюджета на ЕС.

2016/0252 (NLE)

Предложение за

РЕШЕНИЕ НА СЪВЕТА

за сключване на Споразумение между Европейския съюз и Исландия относно закрилата на географските означения на селскостопански продукти и храни

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) и член 218, параграф 7 от него,

като взе предвид предложението на Европейската комисия,

като взе предвид одобрението на Европейския парламент,

като има предвид, че:

(1) В съответствие с Решение (ЕС) 2016/… на Съвета[[1]](#footnote-1) Споразумението между Европейския съюз и Исландия относно закрилата на географските означения на селскостопански продукти и храни („Споразумението“) беше подписано от Комисията на […], при условие че бъде сключено на по-късна дата.

(2) Страните са съгласни да насърчават в отношенията помежду си хармоничното развитие на географските означения по смисъла на член 22, параграф 1 от Споразумението за свързаните с търговията аспекти на правата върху интелектуалната собственост („Споразумението ТРИПС“)[[2]](#footnote-2), както и търговията със селскостопански продукти и храни с географски означения с произход от териториите на страните.

(3) Съгласно договореното споразумение, на географските означения на селскостопански продукти и храни от Съюза ще бъде предоставена закрила в Исландия, а Исландия все още не е регистрирала никакви защитени географски означения. Споразумението обаче предвижда механизъм за актуализиране на списъка с географски означения и за включването на по-късен етап на нови географски означения чрез процедура на съвместен комитет.

(4) Някои задачи по прилагането на Споразумението бяха възложени на Съвместния комитет, създаден съгласно член 10 от Споразумението, включително правомощието за изменение на някои технически аспекти на Споразумението, както и на някои приложения към него. Следва да се определи процедурата за определяне на позицията на Европейския съюз в посочения Съвместен комитет по въпроси, свързани със Споразумението.

(5) Споразумението следва да бъде одобрено от името на Европейския съюз,

ПРИЕ НАСТОЯЩОТО РЕШЕНИЕ:

Член 1

Споразумението между Европейския съюз и Исландия относно закрилата на географските означения на селскостопански продукти и храни се одобрява от името на Европейския съюз.

Текстът на Споразумението е приложен към настоящото решение.

Член 2

Председателят на Съвета посочва лицето, упълномощено да извърши от името на Европейския съюз нотифицирането, предвидено в член 11 от Споразумението, за да изрази съгласието на Европейския съюз да бъде обвързван със Споразумението.

Член 3

Комисията представлява Европейския съюз в Съвместния комитет, създаден съгласно член 10 от Споразумението („Съвместния комитет“).

Измененията на Споразумението чрез решения на Съвместния комитет се одобряват от Комисията от името на Европейския съюз. Ако заинтересованите страни не могат да постигнат съгласие след представени възражения във връзка с дадено географско означение, Комисията приема позиция в съответствие с процедурата, установена в член 57, параграф 2 от Регламент (ЕС) № 1151/2012 на Европейския парламент и на Съвета[[3]](#footnote-3).

Член 4

Настоящото решение влиза в сила на […] година.

Съставено в Брюксел на година.

 За Съвета

 Председател

1. Решение (ЕС) 2016/… на Съвета за подписване, от името на Европейския съюз, на Споразумение между Европейския съюз и Исландия относно закрилата на географските означения на селскостопански продукти и храни (ОВ […], […] г., стр. […]). [↑](#footnote-ref-1)
2. Приложение 1В към Маракешкото споразумение за създаване на Световната търговска организация, подписано в Маракеш, Мароко, на 15 април 1994 г. [↑](#footnote-ref-2)
3. Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1). [↑](#footnote-ref-3)